title: Taluh Mas
text: “Wuuu...uh, sssttt, makeber iba uling dini!” Kéto pangubatné I Daa Corah. I kedis dara jejeh pesan nepukin I Daa Corah ngaba papah nyuh amun gedéné, ditu ia ngengsehang makeber baan jejehné kaliwat. Yadiapin I kedis dara nyidaang makeber, sakéwala tuara ja joh pesan wiréh kampidné képék tur tangkahné matatu. Mara ngimbang aklenyengan sagétan suba ia buin ulung maglebug. Ané jani kacritaang I kedis dara ulung di natah I Daa Danané.